BENJAMIN MASESE – SENGEREMA Diwani wa Kata ya Chifunfu Wilayani Sengerema Robert Madaha (CCM),  amekataliwa na wananchi zaidi ya 2000 huku
wakimtaja  hadharani kwamba ni adui namba
moja wa  kukwamisha shughuli za maendeleo
yao hususan katika sekta ya elimu kitendo kinachosababisha wanafunzi kupata
mimba na kukatisha masomo ya sekondari. Uamuzi wa pamoja  wa wananchi hao
wakiongozwa na wajumbe wa Serikali za kijiji 
ulifikiwa juzi katika mkutano wa hadhara 
uliofanyika katika eneo inapojenjwa shule mpya ya Sekondari ya Bugumbisiko
ambapo walidai sababu kubwa ya kumkataa diwani huyo ni kitendo chake cha
kutoshirikiana nao au kuchangia chochote tangu ujenzi huo uanze mwaka 2018. Pia  wananchi hao ambao walikuwa
na mabango yenye ujumbe mbalimbali, walidai kwamba diwani huyo amekuwa  akifanya fitina  ndani ya vikao vya halmashauri ya Wilaya ya
Sengerema ili shule hiyo isiezekwe akidai majengo hayo yatatumiwa na popo na si
wanafunzi wa Kijiji cha Chifunfu. Baadhi ya mabango yalisomeka , Mheshimiwa Rais Magufuli umbali wa shule ndio chanzo cha mimba Chifunfu, Waziri Seleman Jaffo tuunge mkono kwani diwani wetu hajachangia hata 100 na shule hataki, tunakuomba ututembelee kwetu Chifunfu’. Akisoma taarifa za kamati ya ujenzi wa sekonadari ya Bugumbisiko, Katibu wa kamati hiyo Fredick Nyamwanda, alisema wananchi waliamua kuanzisha ujenzi wa shule hiyo baada ya shule ya kata iliyopo sasa kujengwa mbali na kijiji hicho ambapo watoto hutembea kilimito 19 ili kuifikia ambapo wengi hushindwa kumaliza masomo kutokana na mimba zinazotokana na vishawishi wanavyopata njiani. Akijibu tuhuma hizo Madaha alisema si kweli na kwamba amekuwa akijitahidi
kumshawishi Mkurugenzi wa Sengerema ili kuwaezekea madarasa hayo ili shule
iweze kusajiliwa na kuanza masomo mwakani. “Jamani binafsi nasikitika sana juu ya malalamiko yenu na uamuzi wenu wa
kuniita mchawi wa maendeleo yenu, ninajua tatizo ni siasa  mnazichanganya na shughuli za maendeleo,
kwanza mngejua ninavyopambana  juu ya
shule hii msingekuwa mnanisema vibaya hivi naombeni muache masuala ya mitaani
ili tujenge shule hii,” alisema. “Kwanza niwahakikishie hadi sasa bajeti ya kuezeka madarasa haya
imetengwa katika bajeti inayoanza Julai Mosi mwaka huu, hivyo niwaomba wote
tuwe wavumilivu, masuala ya kusema majengo yatakuwa ya popohayo ni mabo ya
kwenye baa, kwanza niwafikishie salamu zenu mnasifiwa sana kwa kujenga shule imara
yenye ubora sana,”alisema.